
ЩIышылэм и 13 — 28-хэм къриубыдэу
Пенсионерхэм зэ тыгъуэу мы гъэм хущIагъу сом мин тхурытхур ятынущ щIышылэм и 13 — 28-хэм къриубыдэу, щыжаIащ Урысейм и Пенсэ фондым.
ЩIышылэм и пенсэр мазэм и пэщIэдзэм зыхуахьахэм я ахъшэм щIыгъуакъым сом минитхур, ауэ ари ягъэува пIалъэм къриубыдэу яIэрыхьэжынущ. А ахъшэр къратын папщIэ пенсионерыр фондым кIуэни лъэIу тхылъ итхыни хуейкъым.
Компенсацэм текIуэдэну сом мелард 221,7-р Пенсэ фондым и мыгъэрей бюджетым къыщыгъэлъэ-гъуащ. Псори зэхэту цIыху мелуан 43-м иратынущ а ахъшэр.
Бжьыпэр яIэщIокI
«США-м дуней псом щаIыгъа бжьыпэр яIэщIэкIащ Обамэ Барак президенту щыщыта лъэхъэнэм», — жиIащ Республикэ партым щыщ сенатор Маккейн Джон.
Абы щыхьэт техъуэу къилъытэхэри къигъэлъэгъуащ сенаторым. Абыхэм ящыщщ Сирием щыIэ щытыкIэри, Америкэм президент хэхыныгъэхэр щыщекIуэкIам абы зыгуэрхэр хэIэбауэ зэрыжаIэри, США-м и псыщIагъырыкIуэ кхъухьыр Китайм и дзэ-тенджыз къарухэм зэраубыдари, нэгъуэщI Iуэхугъуэхэри. Маккейн шэч къытрихьэркъым дунейм иджыри къэс щыIа зэпIэзэрытагъыр къызэпыуда зэрыхъум и дамыгъэу ахэр зэрыщытым икIи США-м и лъэщагъыр игъуэтыжыным къару куэд ехьэлIэн хуейуэ къелъытэ.
Тэмэму дунейм утетмэ, тыншу упсэнущ
Китайм щыпсэухэр топсэлъыхь я дуней тетыкIэм кIэлъыплъыныр къэра-лым и нэIэм зэрыщIигъэувэнум теухуауэ Правительствэм зэхилъхьэ хабзэщIэм.
Абы ипкъ иткIэ, къэралым ис дэтхэнэми езым хуэфэщэжын псэукIэ «иухуэжыфынущ». Iуэхур зытращIыхьынур цIыхум и дуней тетыкIэм пэкIуэу къилэжьыфа балл бжыгъэрщ. Псалъэм папщIэ, екIуу, хабзэм емыбакъуэу псэу цIыхум балл куэд хуагъэувынурэ, Iуэхутхьэбзэ нэхъыфI дыдэхэр зыхуащIэ гупым хагъэхьэнущ.
МыхъумыщIэу дунейм тетым фIы лъэпкъ къыпэплъэркъым, уеблэмэ ме- дицинэ дэIэпыкъуныгъэри пщIэншэу хуащIэнукъым.
ХабзэщIэм 2020 гъэм лэжьэн щIидзэну хуагъэфащэу аращ, ауэ ар къазэрыщыхъум, къахуихьынкIэ хъунухэм иджыпсту щыщIэдзауэ ирогузавэ. ЦIыхум и гъащIэм апхуэдэ щIыкIэкIэ ухэIэбэныр къемызэгъыу къэзылъытэ гуэрхэри щыIэщ, ауэ нэхъыбапIэм ар тэмэму къалъытэ.
